‘บัวหลวง’โกอินเตอร์ สบช่องให้กู้ปิโตรเคมี
&#8220;ธนาคารกรุงเทพ&#8221; สบช่องจับมือธนาคารท้องถิ่นต่างชาติลุยปล่อยสินเชื่อปิโตรเคมีในต่างประเทศ ธนาคารแบงก์ยุโรป อเมริกา อ่อนแอ
10 ส.ค. 2554

“ธนาคารกรุงเทพ” สบช่องจับมือธนาคารท้องถิ่นต่างชาติลุยปล่อยสินเชื่อปิโตรเคมีในต่างประเทศ ธนาคารแบงก์ยุโรป อเมริกา อ่อนแอ
นายคณิต สีห์ ผู้ช่วยผู้จัดการใหญ่ สายลูกค้าธุรกิจรายใหญ่ ธุรกิจเคมีภัณฑ์ ธนาคารกรุงเทพ กล่าวว่า การปล่อยสินเชื่อในธุรกิจปิโตรเคมีของธนาคารในปีนี้จะมีการเติบโตขึ้นอย่างต่อเนื่อง โดยปัจจุบันมีฐานสินเชื่ออยู่ที่ 8 หมื่นล้านบาท คิดเป็น 20% ของฐานสินเชื่อธุรกิจรายใหญ่ทั้งหมด 4 แสนล้านบาท 
นายคณิต กล่าวว่า สาเหตุที่สินเชื่อขยายตัวเป็นผลจากการลงทุนทั้งในและต่างประเทศที่ขยายตัวเพิ่มขึ้น โดยธนาคารได้ใช้โอกาสนี้เข้าไปปล่อยสินเชื่อร่วมกับธนาคารท้องถิ่นหลายประเทศในยุโรป สหรัฐอเมริกา และอเมริกาใต้ ที่มีความอ่อนแอจากวิกฤตเศรษฐกิจโลก 
“สินเชื่อในต่างประเทศปีนี้เราก็ปล่อยไปเยอะ ทั้งจากสาขานิวยอร์ก ลอนดอน เพราะขณะนี้สถาบันการเงินในยุโรป อเมริกา และอเมริกาใต้กำลังมีวิกฤตทางเศรษฐกิจ ทำให้เขาอ่อนแอ ธนาคารบางแห่งจึงมาเชิญให้เราเข้าไปร่วมปล่อยกู้ด้วย หลายครั้งเราก็ปล่อยรายเดียว ซึ่งถือเป็นโอกาสอันดีของธนาคาร เพราะเรามีสาขาครอบคลุมทั่วโลก ซึ่งขณะนี้อยู่ระหว่างการเจรจาอีกหลายแห่ง โดยลูกค้าส่วนใหญ่ยังเป็นธุรกิจไทยที่ออกไปลงทุนต่างประเทศ ต่างชาติก็มีบ้าง แต่ไม่มาก” นายคณิต กล่าว